Ny lynladestation på Frederiksberg

Tre runde cirkler vil i løbet af sensommeren dukke op på hjørnet af Skellet og Roskildevej på Frederiksberg. Her udvider energikoncernen Ewii sit netværk af offentlige ladestandere til elbiler med en ny lynladestation.

Ladestation får tre lynladere med plads til i alt seks elbiler ad gangen. Ladestanderne placeres under cirkelformede overdækninger, der giver ly og skygge, og den omkringliggende plads bliver indrettet med siddepladser, blomstrende bede og behagelig belysning.

“Elbilister og forbipasserende på Frederiksberg vil ikke være i tvivl om, at de møder en lynladestation fra Ewii. Vi har videreudviklet vores koncept med det cirkelformede design og grønne omgivelser, så det er genkendeligt og indbydende. Vi vil være kendt for at sikre let adgang til opladning af elbilen, og at vi gør ventetiden til en behagelig oplevelse,” siger chef for Ladeinfrastruktur i Ewii, Jesper Antoni Nicolaisen.

Konceptet for energikoncernens ladestationer er udviklet af arkitekterne fra RUM, der også har designet selskabets cirkelformede lynladestation ved Københavns Lufthavn. I udviklingen har der været fokus på at holde CO2-aftrykket nede.

Lynladestationen bliver beklædt med træ, der over tid vil patinere, og de cirkelformede overdækninger får sedumtag, der både optager nedbør og fremmer insekters og fugles levevilkår.

I slutningen af 2023 åbnede Ewii den store, cirkelformede lynladestation ved P12 i Københavns Lufthavn. Koncernen har vundet udbud i en række sjællandske kommuner, så elbilister i dag kan lade ved selskabets ladestandere i blandt andet Vallensbæk, Ishøj, i Roskilde-området og omkring Køge. Lynladestationen på Frederiksberg står efter planen færdig i slutningen af 2024.

Se kortet over EWIIs netværk af offentlige ladestandere.

Ny lynladestation på Frederiksberg