Norlys må droppe samarbejde for at få fingrene i Ewiis fibernet

Norlys får lov at købe Ewiis fibernet i Trekantområdet – men kun, hvis de skiller sig af med syv gamle venner på vejen. Konkurrencerådet har nemlig sat en betingelse: Norlys’ kundeforretning skal opsige samarbejdet med syv lokale antenneforeninger, før aftalen kan blive til virkelighed.

Først derefter kan energigigantens fiberselskab, Sinal, lægge 135.000 nye adresser til sit netværk og dermed runde mere end én million tilsluttede danske hjem.

For kunderne betyder det, at Norlys på sigt kan tilbyde fibernet i hele Trekantområdet gennem Sinal – et åbent net, hvor 14 forskellige udbydere af internet, tv og streaming allerede konkurrerer om at levere forbindelsen.

Hos Norlys er man ikke begejstrede for at slippe antenneforeningerne, men kalder det en nødvendig pris for at få grønt lys fra myndighederne.

“Antenneforeninger har altid været et vigtigt forretningsområde for os, og vi er kede af at måtte stoppe samarbejdet med de syv foreninger. Men det var nødvendigt for at få godkendelsen,” siger Norlys’ koncernchef Gert Vinther Jørgensen.

Næste skridt bliver at finde en løsning for de syv antenneforeninger, så handelen kan falde helt på plads. Først derefter kan de omkring 50 Ewii-medarbejdere, der i dag passer fibernettet, skifte uniform og blive en del af Sinal.

Hos Ewii selv ser man salget som afslutningen på et langt kapitel. Koncernen har brugt knap 20 år på at trække fiber ud til hver eneste adresse i Trekantområdet. “Det er et stort og vigtigt punktum i Ewiis historie, som vi glæder os til at få sat – ikke mindst for de berørte medarbejderes skyld,” siger Ewii-direktør Lars Bonderup Bjørn.

Når handlen endelig er gennemført, betyder det, at kunderne i Trekantområdet kan vælge frit mellem flere udbydere på Norlys’ net – men altså uden de syv antenneforeninger, som må se sig koblet af for at gøre plads til den nye ejer.

Norlys må droppe samarbejde for at få fingrene i Ewiis fibernet